
A bosszúálló nő alakja Czakó Zsigmond Leona című drámájában

Dolgozatomban egy tárgytörténeti kutatás keretein belül azt vizsgálom, hogy Czakó Zsigmond Leona című romantikus drámájában a címszereplő alakjában és történetében hogyan jelennek meg az archetipikus bosszúálló nőalakok, az ókori Médea és a biblia Judit alakjai. Képzőművészeti és irodalmi alkotásokon keresztül bemutatom, hogyan változott az évszázadok során a két ókori nő megítélése, a korai egysíkú, dicsőséges ábrázolástól hogyan jutottak el a romantika összetett lélektani reprezentációjáig.



